amanoisuno/poet huggingface dataset:
宜城放琴客歌 顧況
佳人玉立生此方，家住邯鄲不是倡。頭髻䰀鬌手爪長，善撫琴瑟有文章。新妍籠裙雲母光，朱絃綠水喧洞房。忽聞斗酒初決絕，日暮浮雲古離別。巴猿啾啾峽泉咽，淚落羅衣顏色暍。不知誰家更張設，絲履牆偏釵股折。南山闌干千丈雪，七十非人不暖熱。人情厭薄古共然，相公心在持事堅。上善若水任方圓，憶昨好之今棄捐。服藥不如獨自眠，從他更嫁一少年。
李供奉彈箜篌歌 顧況
國府樂手彈箜篌，赤黃條索金鎝頭。早晨有敕鴛鴦殿，夜靜遂歌明月樓。起坐可憐能抱撮，大指調絃中指撥。腕頭花落舞製裂，手下鳥驚飛撥剌。珊瑚席，一聲一聲鳴錫錫。羅綺屏，一絃一絃如撼鈴。急彈好，遲亦好，宜遠聽，宜近聽。左手低，右手舉，易調移音天賜與。大絃似秋雁，聯聯度隴關。小絃似春燕，喃喃向人語。手頭疾，腕頭軟，來來去去如風卷。聲清泠泠鳴索索，垂珠碎玉空中落。美女爭窺玳瑁簾，聖人卷上真珠箔。大絃長，小絃短，小絃緊快大絃緩。初調鏘鏘似鴛鴦水上弄新聲，入深似太清仙鶴遊秘館。李供奉，儀容質，身才稍稍六尺一。在外不曾輙敎人，內裏聲聲不遣出。指剝葱，腕削玉，饒鹽饒醬五味足。弄調人間不識名，彈盡天下崛奇曲。胡曲漢曲聲皆好，彈着曲髓曲肝腦。往往從空入戶來，瞥瞥隨風落春草。草頭只覺風吹入，風來草即隨風立。草亦不知風到來，風亦不知聲緩急。爇玉燭，點銀燈，光照手，實可憎。只照箜篌絃上手，不照箜篌聲裏能。馳鳳闕，拜鸞殿，天子一日一迴見。王侯將相立馬迎，巧聲一日一迴變。實可重，不惜千金買一弄。銀器胡瓶馬上馱，瑞錦輕羅滿車送。此州好手非一國，一國東西盡南北。除却天上化下來，若向人間實難得。
劉禪奴彈琵琶歌 顧況
樂府只傳橫吹好，琵琶寫出關山道。羈雁出塞繞黃雲，邊馬仰天嘶白草。明妃愁中漢使迴，蔡琰愁處胡笳哀。鬼神知妙欲收響，陰風切切四面來。李陵寄書別蘇武，自有生人無此苦。當時若值霍驃姚，滅盡烏孫奪公主。
李湖州孺人彈箏歌 顧況
武帝昇天留法曲，淒清掩仰絃柱促。上陽宮人怨青苔，此夜想夫憐碧玉。思婦高樓刺壁窺，愁猿呌月鸚呼兒。寸心十指有長短，妙入神處無人知。獨把梁州凡幾拍，風沙對面胡秦隔。聽中忘却前溪碧，醉後猶疑邊草白。
鄭女彈箏歌 顧況
鄭女八歲能彈箏，春風吹落天上聲。一聲雍門淚承睫，兩聲赤鯉露鬐鬣。二聲白猿臂拓頰，鄭女出參丈人時。落花惹斷遊空絲，高樓不掩許聲出，羞殺百舌黃鶯兒。
諒公洞庭孤橘歌 顧況
不種自生一株橘，誰敎渠向堦前出。不羨江陵千木奴，下生白蟻子，上生青雀雛。飛花簷蔔旃檀香，結實如綴摩尼珠。洞庭橘樹籠煙碧，洞庭波月連沙白。待取天公放恩赦，儂家定作湖中客。
送行歌 顧況
送行人，歌一曲，何者爲泥何者玉？年華已向秋草裏，春夢猶傳故山綠。
險竿歌 顧況
宛陵女兒擘飛手，長竿橫空上下走。已能輕險若平地，豈肯身爲一家婦。宛陵將士天下雄，一下定却長稍弓。翻身挂影恣騰蹋，反綰頭髻盤旋風。盤旋風，撇飛鳥，驚猿遶，樹枝褭。頭上打鼓不聞時，手蹉脚跌蜘蛛絲。忽雷掣斷流星尾，矐睒劃破蚩尤旗。若不隨仙作仙女，即應嫁賊生賊兒。中丞方略通變化，外戶不扃從女嫁。
洛陽行送洛陽韋七明府 顧況
始上龍門望洛川，洛陽桃李豔陽天。最好當年二三月，上陽宮樹千花發。疏家父子錯掛冠，梁鴻夫妻虛適越。
黃鵠樓歌送獨孤助 顧況
故人西去黃鵠樓，西江之水上天流，黃鵠杳杳江悠悠。黃鵠徘徊故人別，離壺酒盡清絲絕。綠嶼沒餘煙，白沙連曉月。
廬山瀑布歌送李顧 顧況
飄白霓，挂丹梯。應從織女機邊落，不遣潯陽湖向西。火雷劈山珠噴日，五老峰前九江溢。九江悠悠萬古情，古人行盡今人行。老人也欲上山去，上箇深山無姓名。
朝上清歌 顧況
潔眼朝上清，綠景開紫霞。皇皇紫微君，左右皆靈娥。曼聲流睇，和清歌些。至陽無諼，其樂多些。旌蓋颯沓，簫鼓和些。金鳳玉麟，鬱駢羅些。反風名香，香氣遐些。瓊田瑤草，壽無涯些。君着玉衣，升玉車些。欲降瓊宮，玉女家些。其桃千年，始着花些。蕭寥天清而滅雲，目瓊瓊兮情感。珮隨香兮夜聞，肅肅兮愔愔。啓天和兮洞靈心，和爲丹兮雲爲馬。君乘之觴于瑤池之上兮，三光羅列而在下。
剡紙歌 顧況
雲門路上山陰雪，中有玉人持玉節。宛委山裏禹餘糧，石中黃子黃金屑。剡溪剡紙生剡藤，噴水搗後爲蕉葉。欲寫金人金口經，寄與山陰山裏僧。手把山中紫羅筆，思量點畫龍蛇出。政是垂頭蹋翼時，不免向君求此物。
洛陽早春 顧況
何地避春愁，終年憶舊遊。一家千里外，百舌五更頭。客路偏逢雨，鄉山不入樓。故園桃李月，伊水向東流。
步虛詞 顧況
逈步遊三洞，清心禮七真。飛符超羽翼，焚火醮星辰。殘藥沾雞犬，靈香出鳳麟。壺中無窄處，願得一容身。
送友失意南歸 顧況
衣揮京洛塵，完璞伴歸人。故國青山徧，滄江白髮新。鄰荒收酒幔，屋古布苔茵。不用通名姓，漁樵共主賓。
閑居自述 顧況
榮辱不關身，誰爲疎與親。有山堪結屋，無地可容塵。白髮偏添壽，黃花不笑貧。一樽朝暮醉，陶令果何人。
題歙山棲霞寺 顧況
明徵君舊宅，陳後主題詩。跡在人亡處，山空月滿時。寶瓶無破響，道樹有低枝。已是傷離客，仍逢靳尚祠。
經廢寺 顧況
不知何世界，有處似南朝。石路無人掃，松門被火燒。斷幡猶挂剎，故板尚搘橋。數卷殘經在，多年字欲銷。
送李道士 顧況
人境年虛擲，仙源日未斜。羨君乘竹杖，辭我隱桃花。鳥去寧知路，雲飛似憶家。莫愁客鬢改，自有紫河車。
酬唐起居前後見寄二首 一 顧況
愁人空望國，驚鳥不歸林。莫話彈冠事，誰知結襪心。霜凋樹吹斷，土蝕劍痕深。欲作懷沙賦，明時恥自沈。
酬唐起居前後見寄二首 二 顧況
何處弔靈均，江邊一老人。漢儀君已接，楚奏我空頻。直道其如命，平生不負神。自傷庚子日，[鵩]鳥上承塵。
奉酬茅山贈賜幷簡綦毋正字 顧況
玉帝居金闕，靈山幾處朝。簡書猶有畏，神理詎能超。鶴廟新家近，龍門舊國遙。離懷結不斷，玉洞一吹簫。
白蘋洲送客 顧況
莫信梅花發，由來謾報春。不才充野客，扶病送朝臣。闕下搖青珮，洲邊採白蘋。臨流不痛飲，鷗鳥也欺人。
春鳥詞送元秀才入京 顧況
春來繡羽齊，暮向竹林栖。禁苑銜花出，河橋隔樹啼。尋聲知去遠，顧影念飛低。別有無巢燕，猶窺幕上泥。
空梁落燕泥 顧況
卷幕參差燕，常銜濁水泥。爲黏珠履跡，未等畫梁齊。舊點痕猶淺，新巢緝尚低。不緣頻上落，那得此飛棲。
上元夜憶長安 顧況
滄州老一年，老去憶秦川。處處逢珠翠，家家聽管絃。雲車龍闕下，火樹鳳樓前。今夜滄州夜，滄州夜月圓。
酬揚州白塔寺永上人 顧況
塔上是何緣，香燈續細煙。松枝當麈尾，柳絮替蠶綿。浮草經行徧，空花義趣圓。我來雖爲法，暫借一牀眠。
送使君 顧況
天中洛陽道，海上使君歸。拂霧趨金殿，焚香入璅闈。山亭傾別酒，野服間朝衣。他日思朱鷺，知從小苑飛。
歷陽苦雨 顧況
襄城秋雨晦，楚客不歸心。亥市風煙接，隋宮草路深。離憂翻獨笑，用事感浮陰。夜夜空堦響，唯餘蚯蚓吟。
傷大理謝少卿 顧況
舊館絕逢迎，新詩何處呈。空留封禪草，已作岱宗行。柳蠹風吹析，堦崩雪遶平。無因重來此，剩哭兩三聲。
酅公合祔挽歌 顧況
草露前朝事，荆茅聖主封。空傳餘竹帛，永絕舊歌鐘。清鏡無雙影，窮泉有幾重。笳簫最悲處，風入九原松。
相國晉公挽歌二首 一 顧況
玉節朝天罷，洪爐造化新。中和方作聖，太素忽收神。盛德橫千古，高標出四鄰。欲知言不盡，處處有遺塵。
相國晉公挽歌二首 二 顧況
凝笳催曉奠，丹旐向青山。夕照新塋近，秋風故吏還。本朝光漢代，從此掃胡關。今日天難問，浮雲滿世間。
義川公主挽詞 顧況
弄玉吹簫後，湘靈鼓瑟時。月邊丹桂落，風底白楊悲。雜珮分泉戶，餘香出繐帷。夜臺飛鏡匣，偏共掩蛾眉。
憶山中 顧況
春還不得還，家在最深山。蕙圃泉澆濕，松窗月映閑。薄田臨谷口，小職向人間。去處但無事，重門深閉關。
送大理張卿 顧況
春色依依惜解攜，月卿今夜泊隋堤。白沙洲上江籬長，綠樹村邊謝豹啼。遷客比來無倚仗，故人相去隔雲泥。越禽唯有南枝分，目送孤鴻飛向西。
宿湖邊山寺 顧況
羣峰過雨澗淙淙，松下扉扃白鶴雙。香透經窗籠檜栢，雲生梵宇濕旛幢。蒲團僧定風過席，葦岸漁歌月墮江。誰悟此生同寂滅，老禪慧力得心降。
湖南客中春望 顧況
鳴雁嘹嘹北向頻，淥波何處是通津。風塵海內憐雙鬢，涕淚天涯慘一身。故里音書應望絕，異鄉景物又更新。便拋印綬從歸隱，吳渚香蓴漫吐春。
閑居懷舊 顧況
日長鼓腹愛吾廬，洗竹澆花興有餘。騷客空傳成相賦，晉人已負絕交書。貧居謫所誰推轂，仕向侯門恥曳裾。今日思來總皆罔，汗青功業又何如。
寄江南鶴林寺石冰上人 顧況
山川重復出，心地闇相逢。忽憶秋江月，如聞古寺鐘。湖平南北岸，雲抱兩三峰。定力超香象，真言攝毒龍。風中何處鶴，石上幾年松。爲報煙霞道，人間共不容。
樂府 顧況
暖谷春光至，宸遊近甸榮。雲隨天仗轉，風入御簾輕。翠蓋浮佳氣，朱樓倚太清。朝臣冠劍退，宮女管絃迎。細草承雕輦，繁花入幔城。文房開聖藻，武衛宿天營。玉醴隨觴至，銅壺逐漏行。五星含土德，萬姓徹中聲。親祀先崇典，躬推示勸耕。國風新正樂，農器近消兵。道德關河固，刑章日月明。野人同鳥獸，率舞感昇平。
送從兄使新羅 顧況
六氣銅渾轉，三光玉律調。河宮清奉賮，海嶽晏來朝。地絕提封入，天平賜貢饒。揚威輕破虜，柔服恥征遼。曙色黃金闕，寒聲白鷺潮。樓船非習戰，驄馬是嘉招。帝女飛銜石，鮫人賣淚綃。管寧雖不偶，徐市儻相邀。獨島緣空翠，孤霞上泬寥。蟾蜍同漢月，螮蝀異秦橋。水豹橫吹浪，花鷹逈拂霄。晨裝凌莽渺，夜泊記招搖。幾路通員嶠，何山是沃焦。颶風晴汨起，陰火暝潛燒。鬢髮成新髻，人參長舊苗。扶桑銜日近，析木帶津遙。夢向愁中積，魂當別處銷。臨川思結網，見彈欲求鴞。共散羲和曆，誰差甲子朝。滄波伏忠信，譯語辨謳謠。疊鼓鯨鱗隱，陰帆鷁首飄。南溟垂大翼，西海飲文鰩。指景尋靈草，排雲聽洞簫。封侯萬里外，未肯後班超。
山居即事 顧況
下泊降茅仙，蕭閑隱洞天。楊君閑上法，司命駐流年。崦合桃花水，窗分柳谷煙。抱孫堪種樹，倚杖問耘田。世事休相擾，浮名任一邊。由來謝安石，不解飲靈泉。
題盧道土房 顧況
秋砧響落木，共坐茅君家。唯見兩童子，門外汲井花。空壇靜白日，神鼎飛丹砂。麈尾拂霜草，金鈴搖霽霞。上章塵世隔，看弈桐陰斜。稽首問仙要，黃精堪餌花。
題元陽觀舊讀書房贈李範 顧況
此觀十年遊，此房千里宿。還來舊窗下，更取君書讀。
山逕柳 顧況
宛轉若遊絲，淺深栽綠崦。年年立春後，即被啼鶯占。
芙蓉榭 顧況
風擺蓮衣乾，月背鳥巢寒。文魚翻亂葉，翠羽上危欄。
焙茶塢 顧況
新茶已上焙，舊架憂生醭。旋旋續新烟，呼兒劈寒木。
彈琴谷 顧況
谷中誰彈琴，琴響谷冥寂。因君扣商調，草蟲驚暗壁。
臨平湖 顧況
采藕平湖上，藕泥封藕節。船影入荷香，莫衝蓮柄折。
石竇泉 顧況
吹沙復噴石，曲折仍圓旋。野客漱流時，杯黏落花片。
天寶題壁 顧況
五十餘年別，伶俜道不行。却來書處在，惆悵似前生。
憶鄱陽舊遊 顧況
悠悠南國思，夜向江南泊。楚客斷腸時，月明楓子落。
洛陽陌二首 一 顧況
鶯聲滿御隄，隄柳拂絲齊。風送名花落，香紅襯馬蹄。
洛陽陌二首 二 顧況
珂珮逐鳴騶，王孫結伴遊。金丸落飛鳥，乘興醉青樓。
寄淮上柳十三 顧況
葦蕭中闢戶，相映綠淮流。莫訝春潮闊，鷗邊可泊舟。
送李泌 顧況
昔別吳堤雨，春帆去較遲。江波千里綠，囗囗囗囗囗。
登樓 顧況
高閣成長望，江流雁呌哀。淒涼故吳事，麋鹿走荒臺。
江上 顧況
江清白鳥斜，蕩槳罥蘋花。聽唱菱歌晚，迴塘月照沙。
田家 顧況
帶水摘禾穗，夜擣具晨炊。縣帖取社長，嗔怪見官遲。
梅灣 顧況
白石盤盤磴，清香樹樹梅。山深不吟賞，[辜]負委蒼苔。
思歸 顧況
不能經綸大經，甘作草莽閑臣。青[瑣]應須長別，白雲漫與相親。
過山農家 顧況
板橋人渡泉聲，茆簷日午雞鳴。莫嗔焙茶煙暗，却喜曬穀天晴。
代佳人贈別 顧況
萬里行人欲渡溪，千行珠淚滴爲泥。已成殘夢隨君去，猶有驚烏半夜啼。
憶故園 顧況
惆悵多山人復稀，杜鵑啼處淚霑衣。故園此去千餘里，春夢猶能夜夜歸。
送李秀才入京 顧況
五湖秋葉滿行船，八月靈槎欲上天。君向長安余適越，獨登秦望望秦川。
越中席上看弄老人 顧況
不到山陰十二春，鏡中相見白頭新。此生不復爲年少，今日從他弄老人。
山中 顧況
野人愛向山中宿，況在葛洪丹井西。庭前有箇長松樹，夜半子規來上啼。
望簡寂觀 顧況
青嶂青溪直復斜，白雞白犬到人家。仙人住在最高處，向晚春泉流白花。
臨海所居三首 一 顧況
此是昔年征戰處，曾經永日絕人行。千家寂寂對流水，唯有汀洲春草生。
臨海所居三首 二 顧況
此去臨溪不是遙，樓中望見赤城標。不知疊嶂重霞裏，更有何人度石橋。
臨海所居三首 三 顧況
家在雙峰蘭若邊，一聲秋磬發孤煙。山連極浦鳥飛盡，月上青林人未眠。
酬柳相公 顧況
天下如今已太平，相公何事喚狂生。箇身恰似籠中鶴，東望滄溟呌數聲。
題明霞臺 顧況
野人本自不求名，欲向山中過一生。莫嫌憔悴無知己，別有煙霞似弟兄。
哭絢法師 顧況
楚客停橈欲問誰，白沙江草麴塵絲。生公手種殿前樹，唯有花開鶗鴂悲。
宮詞五首 一 顧況
禁柳煙中聞曉烏，風吹玉漏盡銅壺。內官先向蓬萊殿，金合開香瀉御鑪。
宮詞五首 二 顧況
玉樓天半起笙歌，風送宮嬪笑語和。月殿影開聞夜漏，水精簾卷近銀河。
宮詞五首 三 顧況
玉階容衛宿千官，風獵青旂曉仗寒。侍女先來薦瓊蘂，露漿新下九霄盤。
宮詞五首 四 顧況
九重天樂降神仙，步舞分行踏錦筵。嘈囋一聲鐘鼓歇，萬人樓下拾金錢。
宮詞五首 五 顧況
金吾持戟護新簷，天樂聲傳萬姓瞻。樓上美人相倚看，紅妝透出水精簾。
尋桃花嶺潘三姑臺 顧況
桃花嶺上覺天低，人上青山馬隔溪。行到三姑學仙處，還有劉阮二郎迷。
送李侍御往吳興 顧況
世間只有情難說，今夜應無不醉人。若向洞庭山下過，暗知澆瀝聖姑神。
奉和韓晉公晦日呈諸判官 顧況
江南無處不聞歌，晦日中軍樂更多。不是風光催柳色，却緣威令動陽和。
子規 顧況
杜宇冤亡積有時，年年啼血動人悲。若敎恨魄皆能化，何樹何山着子規。
海鷗詠 顧況
萬里飛來爲客鳥，曾蒙丹鳳借枝柯。一朝鳳去梧桐死，滿目鴟鳶奈爾何。
贈僧二首 一 顧況
家住義興東舍溪，溪邊莎草雨無泥。上人一向心入定，春鳥年年空自啼。
贈僧二首 二 顧況
出頭皆是新年少，何處能容老病翁。更把浮榮喻生滅，世間無事不虛空。
登樓望水 顧況
鳥啼花發柳含煙，擲却風光憶少年。更上高樓望江水，故鄉何處一歸船。
山中贈客 顧況
山中好處無人別，澗梅僞作山中雪。野客相逢夜不眠，山中童子燒松節。
王郎中妓席五詠 箜篌 顧況
玉作搔頭金步搖，高張苦調響連宵。欲知寫盡相思夢，度水尋雲不用橋。
王郎中妓席五詠 舞 顧況
汗浥新裝畫不成，絲催急節舞衣輕。落花遶樹疑無影，回雪從風暗有情。
王郎中妓席五詠 歌 顧況
柳拂青樓花滿衣，能歌宛轉世應稀。空中幾處聞清響，欲遶行雲不遣飛。
王郎中妓席五詠 箏 顧況
秦聲楚調怨無窮，隴水胡笳咽復通。莫遣黃鶯花裏囀，參差撩亂妬春風。
王郎中妓席五詠 笙 顧況
欲寫人間離別心，須聽鳴鳳似龍吟。江南曲盡歸何處，洞水山雲知淺深。
送李山人還玉溪 顧況
好鳥共鳴臨水樹，幽人獨欠買山錢。若爲種得千竿竹，引取君家一眼泉。
送少微上人還鹿門 顧況
少微不向吳中隱，爲箇生緣在鹿門。行入漢江秋月色，襄陽耆舊幾人存。
寄祕書包監 顧況
一別長安路幾千，遙知舊日主人憐。賈生只是三年謫，獨自無才已四年。
送李秀才遊嵩山 顧況
嵩山石壁挂飛流，無限神仙在上頭。采得新詩題石壁，老人惆悵不同遊。
從剡溪至赤城 顧況
靈溪宿處接靈山，窈映高樓向月閑。夜半鶴聲殘夢裏，猶疑琴曲洞房閒。
竹枝曲 顧況
帝子蒼梧不復歸，洞庭葉下荆雲飛。巴人夜唱竹枝後，腸斷曉猿聲漸稀。
尋僧二首 一 顧況
方丈玲瓏花竹閑，已將心印出人閒。家家門外長安道，何處相逢是寶山。
尋僧二首 二 顧況
彌天釋子本高情，往往山中獨自行。莫怪狂人游楚國，蓮花只在淤泥生。
贈遠 顧況
暫出河邊思遠道，却來窗下聽新鶯。故人一別幾時見，春草還從舊處生。
送郭秀才 顧況
故人曾任丹徒令，買得青山擬獨耕。不作草堂招遠客，却將垂柳借啼鶯。
句 顧況
崦合桃花水，窗鳴柳谷泉。頹垣化爲陂，陸地堪乘舟。汀洲渺渺江籬短，疑是疑非兩斷腸。巫峽朝雲暮不歸，洞庭春水晴空滿。龍吟四澤欲興雨，鳳引九雛警宿烏。新婦磯邊月明，女兒浦口潮平。
發南康夜泊灨石中 耿湋
倦客乘歸舟，春溪杳將暮。羣林結暝色，孤泊有佳趣。夜山轉長江，赤月吐深樹。颯颯松上吹，泛泛花間露。險石俯潭渦，跳湍礙沿泝。豈唯垂堂戒，兼以臨深懼。稍出回雁峰，明登斬蛟柱。連雲向重山，杳未見鍾路。
過王山人舊居 耿湋
故宅春山中，來逢夕陽入。汲少井味變，開稀戶樞澀。樹朽鳥不栖，階閑雲自濕。先生何處去，惆悵空獨立。
晚次昭應 耿湋
落日向林路，東風吹麥隴。藤草蔓古渠，牛羊下荒冢。驪宮戶久閉，溫谷泉長湧。爲問全盛時，何人最榮寵。
聽早蟬歌 耿湋
蟬鳴兮夕曛，聲和兮夏雲。白日兮將短，秋意兮已滿。乍悲鳴兮欲長，猶嘶澀兮多斷。風蕭蕭兮轉清，韻嘒嘒兮初成。依婆娑之古樹，思遼落之荒城。閑院支頤，深林倚策。猶惆悵而無語，鬢星星而已白。
蘆花動 耿湋
連素穗，翻秋氣，細節疎莖任長吹。共作月中聲，孤舟發鄉思。
賦得寒蛩 耿湋
爾誰造，鳴何早，趯趯連聲徧階草。復與夜雨和，遊人聽堪老。
宣城逢張二南史 耿湋
全家宛陵客，文雅世難逢。寄食年將老，干時計未從。秋來句曲水，雨後敬亭峯。西北長安遠，登臨恨幾重。
題童子寺 耿湋
半偈留何處，全身棄此中。雨餘沙塔壞，月滿雪山空。聳剎臨回磴，朱樓間碧叢。朝朝日將暮，長對晉陽宮。
夏日寄東溪隱者 耿湋
日華浮野水，草色合遙空。處處山依舊，年年事不同。閑田孤壘外，暑雨片雲中。惆悵多塵累，無由訪釣翁。
之江淮留別京親故 耿湋
長雲迷一雁，漸遠向南聲。已帶千霜鬢，初爲萬里行。繁蟲滿夜草，連雨暗秋城。前路諸侯貴，何人重客卿。
太原送許侍御出幕歸東都 耿湋
昔隨劉越石，今日獨歸時。汾水風煙冷，幷州花木遲。荒庭增別夢，野雨失行期。莫向山陽過，隣人夜笛悲。
華州客舍奉和崔端公春城曉望 耿湋
不語看芳徑，悲春嬾獨行。向人微月在，報雨早霞生。貧病催年齒，風塵掩姓名。賴逢驄馬客，郢曲緩羇情。
酬李文 耿湋
落照長楊苑，秋天渭水濱。初飛萬木葉，又長一年人。貧病仍爲客，艱虞更問津。多慙惠然意，今日肯相親。
春日題苗發竹亭 耿湋
春亭及策上，郎吏謝玄暉。閑詠疎篁近，高眠遠岫微。偏宜留野客，暫得解朝衣。猶憶東溪裏，雷雲掩故扉。
秋夜思歸 耿湋
來時猶暑服，今已露漫漫。多雨逢初霽，深秋生夜寒。投人心似切，爲客事皆難。何處無留滯，誰能暫問看。
送崔明府赴青城 耿湋
清冬賓御出，蜀道翠微間。遠霧開羣壑，初陽照近關。霜潭浮紫菜，雪棧繞青山。當似遺民去，柴桑政自閑。
送夏侯審遊蜀 耿湋
暮峰和玉壘，回望不通秦。更問蜀城路，但逢巴語人。石林鶯囀曉，板屋月明春。若訪嚴夫子，無嫌卜肆貧。
送張侍御赴郴州別駕 耿湋
佐郡人難料，分襟日復斜。一帆隨遠水，百口過長沙。明月江邊夜，平陵夢裏家。王孫對芳草，愁思杳無涯。
送絳州郭參軍 耿湋
遠事諸侯出，青山古晉城。連行麴水閣，獨入議中兵。夜雨新田濕，春風曙角鳴。人傳府公政，記室有參卿。
關山月 耿湋
月明邊徼靜，戍客望鄉時。塞古柳衰盡，關寒榆發遲。蒼蒼萬里道，戚戚十年北。今夜青樓上，還應照所思。
代宋州將淮上乞師 耿湋
脣齒幸相依，危亡故遠歸。身輕百戰出，家在數重圍。上將堅深壘，殘兵鬬落暉。常聞鐵劒利，早晚借餘威。
秋晚臥疾寄司空拾遺曙盧少府綸 耿湋
寒几坐空堂，疎髯似積霜。老醫迷舊疾，朽藥誤新方。晚果紅低樹，秋苔綠徧牆。慙非蔣生徑，不敢望求羊。
贈海明上人 耿湋
來自西天竺，持經奉紫微。年深梵語變，行苦俗流歸。月上安禪久，苔生出院稀。梁間有馴鴿，不去復何依。
津亭有懷 耿湋
津亭一望鄉，淮海晚茫茫。草沒棲洲鷺，天連暎浦檣。徃來通楚越，旦暮易漁商。惆悵緘書畢，何人向洛陽。
晚投江澤浦即事呈柳兵曹泥 耿湋
落日過重霞，輕烟上遠沙。移舟衝荇蔓，轉浦入蘆花。斷岸迂來客，連波漾去槎。故鄉何處在，更道向天涯。
東郊別業 耿湋
東臯占薄田，耕種過餘年。護藥栽山刺，澆蔬引竹泉。晚雷期稔歲，重霧報晴天。若問幽人意，思齊沮溺賢。
早朝 耿湋
鐘鼓餘聲裏，千官向紫微。冒寒人語少，乘月燭來稀。清漏聞馳道，輕霞暎瑣闈。猶看嘶馬處，未啟掖垣扉。
屏居盩厔 耿湋
百年心不料，一卷日相知。乘興偏難改，憂家是強爲。縣城寒寂寞，峰樹遠參差。自笑無謀者，秪應道在斯。
詠宣州筆 耿湋
寒竹慙虛受，纖毫任幾重。影端緣守直，心勁懶藏鋒。落紙驚風起，搖空見露濃。丹青與文事，捨此復何從。
春日洪州即事 耿湋
鍾陵春日好，春水滿南塘。竹宇分朱閣，桐花間綠楊。蹉跎看鬢色，留滯惜年芳。欲問羇愁發，秦關道路長。
旅次漢故畤 耿湋
我行過漢畤，寥落見孤城。邑里經多難，兒童識五兵。廣川桑遍綠，叢薄雉連鳴。惆悵蕭關道，終軍願請纓。
過三郊驛却寄楊評事時此子郭令公欲有表薦 耿湋
冉冉青衫客，悠悠白髮人。亂山孤驛暮，長路百花新。終歲行他縣，全家望此身。更思君去就，早晚問平津。
隴西行 耿湋
雪下陽關路，人稀隴戍頭。封狐猶未翦，邊將豈無羞。白草三冬色，黃雲萬里愁。因思李都尉，畢竟不封侯。
巴陵逢洛陽鄰舍 耿湋
因君知北事，流浪已忘機。客久多人識，年高衆病歸。連雲湖色遠，度雪雁聲稀。又說家林盡，悽傷淚滿衣。
哭張融 耿湋
早歲能文客，中年與世違。有家孀婦少，無子弔人稀。繐帳塵空暗，銘旌雨不飛。依然舊鄉路，寂寞幾回歸。
春日即事二首 一 耿湋
詩書成志業，嬾慢致蹉跎。聖代丹霄遠，明時白髮多。淺謀堪自笑，窮巷憶誰過。寂寞前山暮，歸人樵採歌。
春日即事二首 二 耿湋
數畝東臯宅，青春獨屏居。家貧僮僕慢，官罷友朋疎。強飲沽來酒，羞看讀了書。閑花開滿地，惆悵復何如。
贈田家翁 耿湋
老人迎客處，籬落稻畦間。蠶屋朝寒閉，田家晝雨閑。門閭新薙草，蹊徑舊諳山。自道誰相及，邀予試徃還。
贈韋山人 耿湋
失意成逋客，終年獨掩扉。無機狎鷗慣，多病見人稀。流水知行藥，孤雲伴採薇。空齋莫閑笑，心事與時違。
濬公院懷舊 耿湋
遠公傳敎畢，身沒向他方。弔客來何見，門人閉影堂。紗燈臨古砌，塵札在空牀。寂寞疎鐘後，秋天有夕陽。
送王祕書歸江東 耿湋
迴首望知音，逶迤桑柘林。人歸海郡遠，路入雨天深。萬木經秋葉，孤舟向暮心。唯餘江畔草，應見白頭吟。
渭上送李蔵器移家東都 耿湋
求名雖有據，學稼又無田。故國三千里，新春五十年。移家還作客，避地莫知賢。洛浦今何處，風帆去渺然。
春尋柳先生 耿湋
言是商山老，塵心莫問年。白髯垂策短，烏帽據梧偏。酒熟飛巴雨，丹成見海田。疎雲披遠水，景動石牀前。
題藏公院 耿湋
古院林公住，疎篁近井桃。俗年人見少，禪地自知高。藥草誠多喻，滄溟在一毫。仍悲次宗輩，塵事日爲勞。
與清江上人及諸公宿李八昆季宅 耿湋
湯公多外友，洛社自相依。遠客還登會，秋懷欲忘歸。驚風林果少，驟雨砌蟲稀。更過三張價，東遊愧陸機。
春日即事 耿湋
鄰里朝光徧，披衣夜醉醒。庖廚非舊火，林木發新青。接果移天性，疎泉逐地形。清明來幾日，戴勝已堪聽。
秋夜會宿李永宅憶江南舊遊 耿湋
偶宿俱南客，相看喜盡歸。湖山話不極，歲月念空違。子夜高梧冷，秋陰遠漏微。那無此良會，惜在謝家稀。
立春日宴高陵任明府宅 耿湋
春灰今變候，密雪又霏霏。坐客同心滿，流年此會稀。風成空處亂，素積夜來飛。且共銜盃酒，陶潛不得歸。
春日遊慈恩寺寄暢當 耿湋
浮世今何事，空門此諦真。死生俱是夢，哀樂詎關身。遠草光連水，春篁色離塵。當從庚中庶，詩客更何人。
晚秋過蘇少府 耿湋
九江迷去住，羣吏且因依。高木秋垂露，寒城暮掩扉。隨雲心自遠，看草伴應稀。肯信同年友，相望青瑣闈。
登鸛雀樓 耿湋
久客心常醉，高樓日漸低。黃河經海內，華嶽鎮關西。去遠千帆小，來遲獨鳥迷。終年不得意，空覺負東溪。
賦得沙上雁 耿湋
衡陽多道里，弱羽復哀音。還塞知何日，驚弦亂此心。夜陰前侶遠，秋冷後湖深。獨立汀洲意，寧知霜霰侵。
夜尋盧處士 耿湋
月高雞犬靜，門掩向寒塘。夜竹深茅宇，秋庭冷石牀。住山年已遠，服藥壽偏長。虛棄如吾者，逢君益自傷。
邠州留別 耿湋
終歲山川路，生涯總幾何。艱難爲客慣，貧賤受恩多。暮角寒山色，秋風遠水波。無人見惆悵，垂鞚入煙蘿。
贈隱公 耿湋
世間無近遠，定裏徧曾過。東海經長在，南朝寺最多。暮年聊化俗，初地即摧魔。今日忘塵慮，看心義若何。
贈別安邑韓少府 耿湋
子真能自在，江海意何如。門掩疎塵吏，心閑閱道書。古城寒欲雪，遠客暮無車。杳杳思前路，誰堪千里餘。
送河中張胄曹往太原計會迴 耿湋
北風長至遠，四牡向幽幷。衰木新田路，寒蕪故絳城。遙聽邊上信，遠計朔南程。料變當臨事，遙知外國情。
送郭正字歸郢上 耿湋
濟江篇已出，書府俸猶貧。積雪商山道，全家楚塞人。大堤逢落日，廣漢望通津。却別漁潭下，驚鷗那可親。
題李孝廉書房 耿湋
野情專易外，一室向青山。業就三編絕，心通萬事閑。鶯稀春木上，草徧暮堦間。莫道歸繻在，來時棄故關。
酬暢當 耿湋
同遊漆沮後，已是十年餘。幾度曾相夢，何時定得書。月高城影盡，霜重柳條疎。且對尊中酒，千般想未如。
留別解縣韓明府 耿湋
閑人州縣厭，賤士友朋譏。朔雪逢初下，秦關獨暮歸。寒茅下原淺，殘雪過風微。一路何相慰，唯君能政稀。
遊鍾山紫芝觀 耿湋
繫舟仙宅下，清磬落春風。雨數芝田長，雲開石路重。古房清磴接，深殿紫烟濃。鶴駕何時去，遊人自不逢。
晚秋宿裴員外寺院 耿湋
仲言多麗藻，晚水獨芙蓉。梁苑仍秋過，仁祠又夜逢。回林通暗竹，去雨帶寒鐘。願向空門裏，修持比晝龍。
秋夜喜盧司直嚴少府訪宿 耿湋
寂寂閉層城，悠悠此夜情。早涼過鬢髮，秋思入柴荆。嚴子多高趣，盧公有盛名。還如杜陵下，暫拂蔣元卿。
下邽客舍喜叔孫主簿鄭少府見過 耿湋
良宵復杪秋，把酒說羇遊。落木東西別，寒萍遠近流。蕭條旅館月，寂歷曙更籌。不是仇梅至，何人問百憂。
盩厔客舍 耿湋
寥寂荒壘下，客舍雨微微。門見苔生滿，心慙吏到稀。籬花看未發，海燕欲先歸。無限堪惆悵，誰家復搗衣。
登沃州山 耿湋
沃州初望海，攜手盡時髦。小暑開鵬翼，新蓂長鷺濤。月如芳草遠，身比夕陽高。羊祜傷風景，誰云異我曹。
宿岐山姜明府廳 耿湋
暝色休羣動，秋齋遠客情。細風和雨氣，寒竹度簾聲。日覺蹉跎近，天敎嬾慢成。誰能謁卿相，朝夕筭浮榮。
上巳日 耿湋
共來修禊事，內顧一悲翁。玉鬢風塵下，花林絲管中。故山離水石，舊侶失鵷鴻。不及遊魚樂，裴回蓮葉東。